# Recueil général et complet des fabliaux des 13e et 14e siècles/XCV
### XCV LE VILAIN DE FARBU

1 Segnor, à .I. jour qui ja fu, Avint k’uns vilains de Farbu En devoit aler au marcié ; Et se femme li ot carchié 5.V. et maille por enploiier, Si com vous m’orrés fabloiier : .III. maailles por .I. rastel, Et .I. denier por .I. gastel Qu’ele voloit avoir tout tendre, 10Et .III. deniers por son despendre. Ceus en sa borse li bouta, Son escot bien li aconta Sa femme ançois k’aler l’en laisce : Entre makeriaus et cervaisce 15Aront en .I. denier à plain, Ce dist, et .II. deniers au pain, C’est assés por lui et son fil. Atant par l’uis de lor cortil, Se met li vilains au cemin ; 20Son fil maine aveuc lui Robin,
Por çu qu’il aprenge et amorge. ﻿El marcié devant une forge Ot uns feuvres .I. caufer mis Por les faus et les esbahis 25Que mout souvent i decevoit. Li vilains garde, si le voit ; A son fil a dit à droiture Que fers est boine trouveüre. Robins lés le fer s’agenoille, 30Si race sus et si le moille, Et li fers commence à boulir, Ki caus estoit, de grant aïr. Quant Robins voit le fer si caut, Si n’a talent ke il le baut, 35Ançois s’en torne et nel vaut prendre. Li vilains ki. fu à aprendre Li dist por qu’il ne l’avoir pris : « Por çou qu’il ert de fu espris, Li fers que vous aviés trouvé. 40— A quoi, » fait il, « l’as esprouvé ? — A çou que desus escopi, — Et il tantost frist et bouli, K’il n’a sous ciel fer, s’on le moulle ; Pour qu’il soit bien caus, qu’il ne boulle : 45Lors sel puet on ensi savoir. — Or m’as tu apris .I. savoir, » Fait li vilains, « que je mout pris. Car mainte fois ai ore pris A la langue et au doit tel cose 50Qui mout m’ardoit à la parclose ;
Mais quant mestier mais en arai, Tout ensi esprover vaurai. » ﻿Atant vienent à .I. ostel, U on vendoit et pain et el, 55Vin et cervoise et makeriaus. Robins, qui mout fu lequeriaus, Dist lues qu’il en voloit avoir. Atant esmerent lor avoir : Si ont trouvé .V. et maaille ; 60Les trois deniers sans nule faille Ont si despendu au disner, N’i ot n’a venir n’a torner, Puis ont acaté .I. rastel .III. maailles, et .I. gastel 65.I. denier, maufait, plain de lie. Robins en son giron le lie, Et li vilains le rastel porte. Atant s’en iscent par la porte : Le cemin vienent en maison. 70Sa femme le met à raison, Ki l’uis devers le courtil ouevre, De lait sanlant n’i fesist oeuvre Papeoire n’arbalestiaus : « U est, » fait ele, « mes gastiaus ? 75— Vés le ci, » fait il, « mais, mon vueul, En feriés vous .I. morteruel Orendroit, car je muir de fain. » Cele alume le fu d’estrain : Si a mis au haster sa cure. 80Et Robins le paele escure.
Si se hastent d’atorner mout. Tantost con la paele bout, Li vilains mout s’en esgohele, Dist c’om li drece s’escuele 85En la profonde u seut mengier, « Car ne le veul ore cangier, Ke souvent j’ai foi trouvée. » ? Cele li enple si huvée Ke toute est plaine d’our en our. 90Onques n’i quist louce menor Que cele dont on muet le pot, Mais si plaine com onques pot U morteruel boulant le puise, Puis race sus qu’il ne se quise, 95Si com Robins sur le fer fist ; Mais li mortereus pas ne frist Ki boulis fu au fu d’esteule, Et li vilains bée le goule : Si jete ens à une volée 100La plus dolereuse goulée Dont il onques se repeüst, Car ançois que il le peüst Avoir enduite n’engloutie, Li fu si la langue acrapie. 105Et la gorge si escaudée, Et si mal mise la corée, K’il ne pot ne racier n’enduire, Ains li est biens avis qu’il muire ; Si jete une coulor vermelle : 110« Certes, » fait Robins, « grant mervelle
Voi qu’encor ne vous savés paistre. — Ha, Robin, » fait il, « puans quaistre, Par toi sui jou si atornés Que maus jors te soit ajornés ! 115Car je te creï com dolans. Si ’n ai la langue arse dedens Trestoute et le cuir raauclé. — N’avés mie dont bien souflé ? Que ne souflastes assés ains ? 120— Ja ne souflas tu mie orains Sourie caut fer que je trovai. — Non, plus sagement l’esprouvai : Ore raçai sus pour mouillier. — Ausi fis jou sus ma cuillier : 125Si me sui tous quis, » fait li pere. — Sire, » fait Robins, « par saint Pere, Jamar de çou serés douteus ; Caus fers n’est mie mortereus. » ﻿Segnor, à çou vous en tenés : 130Si est mais li siecles menés Que li fius engigne le pere, Si n’ert mais jors qui ce ne pere Ci et aillors, si com je cuit, Car plus sont li enfant recuit 135Que ne sont li viellart barbu, C’avint au vilain de Farbu.
* ↑ XCV. — Le Vilain de Farbu, p. 82. A. — Paris, Bibl. nat., Mss. fr., 2168, fol. 45 r$^o$ à 45 v$^o$. B. — Bibl. de Berne, Mss. 354, fol. 10 v$^o$ à 11 v$^o$. Donné en extrait par Legrand d’Aussy, IV, 237-238.
* ↑ Vers 2 — Farbus est une petite commune de l’Artois, à quelques kilomètres d’Arras.
* ↑ 3 — B, S’en.
* ↑ 5 — por. B, à.
* ↑ 8 — B, .II. deniers.
* ↑ 11-12 — B : Çaus li lia en son rigot, Bien li a conté son escot.
* ↑ 13 — B, que il s’en voise.
* ↑ 15 — en. B, et.
* ↑ 16 — au. B, en.
* ↑ 17 — B, C’iert.
* ↑ 18 — B, Tantost. — B, de son.
* ↑ 20 — B, Avec lui en moinne.
* ↑ 21 — B, Son fil por ce que il.
* ↑ 23 — B, Ot .I. chaufer gité .I. fevres.
* ↑ 24 — B, fous et por les chalevres.
* ↑ 25 — i. B, en.
* ↑ 27-28 — B : Robin son fil prendre lo rueve, « Quar fers », ce dit, « est bone trueve. »
* ↑ $^{et}$ 30 et 94 — B, crache.
* ↑ 31-32 — Ces vers manquent à B.
* ↑ 34 — B, Dont n’a.
* ↑ 35 — B, Car il ne lo vialt mie prendre.
* ↑ 37 — B, Li dist : « Por coi ne l’as, tu pris.
* ↑ 38 — B, Sire il est toz.
* ↑ $^{et}$ 39 et 76 — « vous » manque à B.
* ↑ 41-42 — B : A ce que je crachai desore Et il boli enz ens (sic) l’ore.
* ↑ 43 — B, Sociel n’a fer, se on. — Mettez à la fin du vers une virgule au lieu du point et virgule.
* ↑ 44 — B, soit chauz que il.
* ↑ 45 — B, A ce le poez bien.
* ↑ 48-52 — B : Car j’ai maintes foiées pris Tel chose à la main et au doit, Sanz essaier qui m’eschaudoit ; Mais une autre fois, se je sai, Voudré essaier son essai.
* ↑ 54 — B, Où l’on. — B, et .I. et el.
* ↑ 56 — B, qui fu bons.
* ↑ 57 — lues. B, lors. — voloit. A, voliot.
* ↑ 59 — trouvé. B, esmé.
* ↑ 61 — B, Ont despendu à cel disner.
* ↑ 62 — B, ot à.
* ↑ 65 — B, Doillet, mal fait et.
* ↑ 68 — B, de la porte.
* ↑ 71 — B, la cort li.
* ↑ 72-74 — B : De l’autre sanblant ne fait oevre ; Si dist lors : « O est mes gasliaus, Barbeoire d’arbalestiaus ? »
* ↑ 73 — * n’arbalestiaus. A, ni arbalestiaus.
* ↑ 79 — B, O haster a mise.
* ↑ 81 — B, De l’atorner se haste mout.
* ↑ 83 — B, Et li vilains forment s’orguelle.
* ↑ 84 — B, « Dreciez moi, » fait il, « m’escuelle ».
* ↑ 85 — B, La parfonde où je seul.
* ↑ 86 — B, Je ne la quier.
* ↑ 87 — B, Car. — Corrigez je ai.
* ↑ 88 — huvée. B, ovrée.
* ↑ 90 — louce. B, cuillier.
* ↑ 91 — B, à cui l’en.
* ↑ 92 — « Mais » manque à B. — B, com il.
* ↑ 96 — B, Li morteriaus pas ne fremist.
* ↑ 98 — bée. B, bea.
* ↑ 99 — * jete ens. A, jetens. — B, gita enz tot de.
* ↑ 101 — B, Dont vilains mès.
* ↑ 103 — B, Engolée avoir.
* ↑ 104 — * langue acrapie. A, langacrapie. B, langue agrapie.
* ↑ 105 — B, Et si la gargate.
* ↑ 106 — B, Et si remise et si fa[r]dée.
* ↑ 107 — B, puet crachie[r] ne.
* ↑ 108 — B, est avis que il.
* ↑ 111 — B, que vos ne vos.
* ↑ 112 — B, puant mestre.
* ↑ 113 — B, Si sui je par toi.
* ↑ 114-117 — B : Que la langue me sui brulez ; Quant je te crui, mout fui musars ! Dedenz la guele me sui ars Et tot ai le vis essouflé.
* ↑ 118 — B, Et por coi n’avez vos.
* ↑ 119 — B, Fait Robins, « si fussiez toz sains.
* ↑ 122 — B, en ovrai.
* ↑ 123 — B, Je crachai sus por lo.
* ↑ 124 — sus ma. B, sor la.
* ↑ 125-127 — B : Fait li vilains, « si me sui cuiz. — En non Dieu, sire », fait ses fiz, « Se vos m’estes plus fous que nus.
* ↑ 130 — B, siecle atornez.
* ↑ 131 — B, Que li fiz conchie.
* ↑ 132 — n’ert. B, n’est. — jors. A, jous. — B, que il n’apere.
* ↑ 134 — B, Plus sont mès.
* ↑ 135 — B, soient li viel. Ce fabliau, inédit et connu jusqu’ici seulement par l’analyse de Legrand d’Aussy, a été utilisé par Henri Estienne dans son Apologie pour Hérodote.